정조 2년
戊戌閏六月二十四日辰時。上御誠正閣。同副承旨與刑曹參判入侍時。同副承旨李鎭衡。記事官鄭東浚徐龍輔金勉柱。以次進伏訖。上命鎭衡。讀兵曹收議書啓曰。今閏六月十三日次對入侍時傳曰。向者朝參。以四月修擧之意。有所布告者。非爲應文也。大抵四目之中。亦有緩急難易之別。至若制民産成人材。果爲當今之急務。而去古已遠。俗習難更。固當漸磨成就。期有實效矣。又如詰戎政裕財用之道。亦無異是。然於其中。或不無一二事之易矯而不難行者。予則曰汰冗兵以壯軍制。減冗食以補經用。是也。若其得失無甚關緊。存革無甚利益。則固何必勤孜詢訪。不念率舊之意乎。自予嗣服之初。以此等事。爲說於筵中屢矣。筵臣亦多不以爲迂闊也。噫。目今兵疲財匱。最是痼弊。苟求其源。無出於冗之一字。有國者裕國用之道。卽兵也食也。是以伊日傳敎中。以三軍門分屬五營。五營各全一軍。弊似家兵。患生多門。耗財害民。所係不細爲言。若論汰甚冗者。則曷嘗如守摠兩營者。而其所制置。元不成樣。胡爲而爲外閫。胡爲而爲京營。一自創設後。至于今數百年間。乍內乍外。沿革無一定之規。前後如是者。不知其幾次矣。名以軍制。安有如許體段乎。古人豈不云乎。天下事小變則小益。在今百事因順成習之時。三軍五衛之制。雖不可議及。而若或就其太不緊之名色。以爲大有益之措劃。則謀國之良策。莫大於此。從前議者。亦多以兩營合設爲言。然尙今難之者。蓋以武將一窠。難於區處也。適於近日。以統禦營之合於鎭撫營事。有所收議。及此時。同爲矯弊。則似甚便宜。統禦鎭撫。旣合爲一。則不可徒以文臣差遣。以曾任武將人。依舊例。間或交替。則亦無武將一窠難於區處之弊矣。又慮議者。或以爲守摠之軍。皆是畿輔之卒。則屬之京營。於事體不可云。而此亦有不然者。按漢史。北軍兵卒。調之左右京輔。左則扶風也。右則馮翊也。我朝之左右畿輔。何異於是。而又按漢史。置村官於郡國。郡太守兼領武事。而兵卒不屬於郡守。特屬北軍。我朝之守令兼營將。亦何異於是哉。然則所謂事體不可與否。非所可論。大凡法必倣古。可免無稽之嫌。若或有宜於古不宜於今者。而但欲效顰而强爲。則非時措之義也。惟此之事。參古酌今。竝行不悖。此非獨予之言也。合營之議。京營之論。古來名碩所嘗明言者也。故判書李植之議曰。邦畿百里之內。旣有摠戎。又有水原防禦南漢守禦江都留營。水軍統禦。各操兵柄。不相統屬。愚意畿內諸鎭。竝於摠戎。則號令專一。體統不紊矣。故處士柳馨遠之論曰。今京畿不別置兵使。亦是古制。蓋其事理如此矣。大抵兩說。豈非今日籌謨之左契乎。予意則守摠兩營門。合爲一營。專管京畿左右道兵馬。而省其許多冗兵冗食。則似乃計之得也。其令兵曹。以此收議于時原任大臣廟堂六曹三司之臣以聞事。命下矣。謹依聖敎。卽令本曹郞廳。收議于時原任大臣備局堂上六曹三司之臣。則領議政臣金尙喆以爲。今以守摠兩營之合設便否。特下絲綸。有此廣詢之擧。此實汰冗兵去冗食之要道。臣不勝贊歎之至。第兩廳事情。臣未暗裏面之如何。而今於兩廳之中。若革其一。兵食冗濫之弊。當減其半矣。至於兩營之或存或罷。雖未知孰重孰輕。守營之設置南漢。爲我國已驗之金湯。而卽他日晉陽之地。今以摠戎營。合屬守禦營。統轄二輔兵馬。坐鎭三路關隘。則漢南保障。庶益增重。而但自還鎭以後。徒煩標下無益之費。空作洛中無軍之將。無名極矣。無實甚矣。若使之出駐信地。治兵治民。一如江都留府。平時盡保釐之政。緩急任守禦之責者。恐不失當初創設之本意。若其出鎭之弊。較諸留京之弊。費用之得失。修擧之勤忽。亦有不難知者。惜乎。向前之旣出還入也。必須裁酌舊例。務得其便。久久遵行而後。始可有變通之實效。今若合摠營有限之財。爲守營無限之用。則是豈爲仰體我聖上汰冗兵去冗食之苦心哉。惟彼摠營之管領北漢。以其地則爲王都之背脊而無涉津之憂。爲西畿之咽喉而得據險之勢。不守都城則已。守都城則此亦不可棄也明矣。都城咫尺之地。有如此形勢。而棄置可惜云者。故相臣李德馨之經難後論啓矣。夫豈無見乎哉。況今設施已久。頭腦已成。其若抛廢。寧不慨惜。今使守禦使。竝與北漢而兼領。則城守分二。號令不一。雖當警急之際。非但戎壇之無主。在常時。竊恐主客異勢。摠轄不專。積費經營之鍊戎臺以外。易或爲等棄之地。雖置管城將。終有異於摠營管束之時。誠不無疎虞之慮。論以事勢。還設經理廳。專責一城之軍務。似合事宜。而此不過無新費復舊制而已。況在摠營。元非我土者。區區迷見。雖或如此。軍國大計。其何敢質言。惟在諮諏而處得其當。伏惟上裁云。領中樞府事臣李溵以爲。今此守摠合設收議之命。實出於我聖上爲國宏遠之圖。臣方奉十行。而不勝欽歎。何敢贊一辭而別有他見。節制多門。最爲兵家之所忌。冗兵耗財。致國用之糜費。今若合兩營。而去冗兵。則多門耗財之弊。一擧盡革。可以壯軍制而裕國計矣。今臣所獻。不出聖人之範圍。其他制置。惟仰洪猷之密勿。伏惟上裁云。領敦寧府事臣鄭存謙以爲。摠戎之設廳。始隷體府。守禦之置使。本管南漢。各領畿輔三鎭。分爲左右節度者。蓋出於因時制宜。而其後。俱減節度之號。備數軍營之列。增置創設。名色漸多。至於京標下出。而兩營之冗費極矣。故相臣閔鼎重所云徒費廩料。軍營太繁。因爲識者之憂者。政是不易之論。到今矯救之策。誠莫如兩營之合而爲一。聖慮宏遠。臣實欽仰。而第於分合存減之際。或有矯弊之未盡者。則亦不免得其半而遺其半。必須措置合宜。方可責其實效。若論其北漢句管。則未屬摠廳之前。已有壬辰措劃。似宜損益修明。而至若守禦使之留營京城。非非舊制。況南漢。國之晉陽。而旣屬本廳。則凡係軍需。雖粒粟尺布。皆當輸置山城。以爲緩急之用。而米錢之捧留京廳。甚非當初創置之本意。一依癸亥定例。使之出鎭。專意保釐。則京廳之冗兵冗食。又將不期祛而自祛。且事務不分。保障有賴。其於裕財用正軍制之政。竝似合宜。而此係軍國重事。伏惟博採而裁處焉云。左議政臣徐命善以爲。臣於前後筵席。伏覩我聖上深軫守摠兩營之弊。屢及合設便宜之策。制置利害。鑿鑿中窾。臣以曾經兩營之人。其於本營事例。庶不至全昧。而每承聖敎。未始不欽仰贊誦。今於歷詢之下。敢不一言以對揚乎。夫兩營。肇創於仁祖初載。上下數百年間。或出鎭山城。以固保障之勢。或在京句管。以備五營之體軍制。國之大事。而因革之無常如此。則必其設施方略。有未盡善者存。故臣在此任。常求其故。最是有將無卒。爲兩營受弊之源。蓋兩營。旣無列邑番上之軍。又無本廳標下之卒。而大將在內。遙領在外之部曲。軍卒在外。遙聽在內之節制。雖當緩急之際。無卒之將。又誰與之戰禦哉。向來行幸時。有守禦使陳上祗迎之命。而本營器械。無以措備。東西推移。僅僅擺列。一時軍容。猶如此苟艱。況於臨難之時乎。雖然兩營財力。本自不裕。欲置標下。則無以繼月給之布。欲置番上。則無以辦接濟之糧。爲今之道。與其分排塗抹。徒有兩營之名。毋寧省繁去冗。合爲一軍之制。番上之規。雖不可遽議。標下之卒。亦足以增置。且以畿輔兵馬言之。南北諸鎭。摠隷一局。號令有專管之效。事權無岐貳之嘆。臣謂合設兩營。事甚便當。伏惟上裁云。右議政臣鄭弘淳以爲。爲一日之用。養百年之兵。誠有國之所不得已者。而我國守摠兩營。實有養兵耗財之歎。臣於分合便否俯詢之下。旣無所講。不敢質言其利害。而若其汰冗兵減冗食。寔爲民國俱利之要道。仁言利博。欽仰不暇。豈容別議。第伏念兵苟汰冗。食苟減冗。則雖分而二之。固自無害。苟不能汰而減之。則雖合而一之。難望其實效。若論冗兵冗食。則兩營之京廳校卒是也。摠廳事。臣固未詳。而守廳則略暗其事情。蓋守禦廳。本爲保障而設。與京軍門。事面不同。軍校器用。盡在南城。雖値有事。主將出駐。不籍京廳之校卒。自無軍容之久闕。觀於巡操時可知。是故軍需歲入。城堞軍器修補之外。儲積相仍矣。挽近以來。不務實政。徒事觀美。京廳校卒。漸次增加。居然與三軍門無異。徒擁無用之兵。虛費有限之財。以此之故。所入不能當所用。或有不得已修繕之擧。則必以請得爲事。作無益害有益者。正謂此也。臣以爲雖存京廳。省其浮文。一如舊制。如設名色。盡爲革罷。如其出鎭。則府中調度。自有常廩。軍需歲入。戎務之外。不許犯用。則儲積不患不廣。保障不患不完。如故留守李箕鎭三年節蓄之爲數萬錢。可驗矣。以此推之。摠廳之事。亦可知也。今若一罷一存。則其所罷者。固無可言。雖其存者。必行務實之政。然後方可以有變通之實效矣。至如將窠區處之敎。臣竊以爲不然矣。夫設立軍門。所以爲國家也。非所以爲武將也。苟利於國。則十非爲多。一非爲少。其分其合。惟當視國家利害而已。豈可以將窠增損。爲作輟之端哉。如是則殆近於爲人設官。臣謂不足念也。惟在博採群議而裁處焉云。兼禮曹判書李景祜以爲。古之爲國計者。莫善於汰冗兵。論軍制者。必貴於專摠轄。而今以守摠兩營合設事。聖諭勤摯。指劃之宜。宏遠之謨。不出此二者之外。甚盛甚盛。第玆兩營設施。前後屢變。其說不一。而若曰冗兵可汰也。則守摠兩營。均之爲冗兵。皆可汰也。若曰摠轄可專。則摠戎節制水原坡州等諸鎭軍務。守禦摠領山城之保障。所掌各殊。職務逈異。此所以分任責成者。大抵兩營之設。與京軍門。排置規模。本自不同。開營歲久。見聞日廣。寢至於效顰京局者多矣。及夫兵將圖說。作以責之。而一營之制。以兵制則非當初設置之意。以營樣則爲半上落下之歸。若欲一朝釐革。則年久團束之軍校。無所於區處。一道軍摠之統領。難保其善變。其勢不過罷一營而合屬於一營。主掌山城之保障。兼摠三輔之軍制。而規模設施。一如最初設營之爲。則庶可爲省費之道。如或不然。設爲軍門貌樣。則今雖就其中節損。不久而軍額。歲加而年增。財用破東而補西。視同禁御兩營。必成一大軍門矣。然則實非今日變通之盛意。而反不若有子所謂仍舊如之何者也。膚淺之見。旣無揣摩而熟講者。無以對揚明命。不任隕越。惟在博詢而處之云。行知中樞府事臣具善復以爲。伏承聖敎。以京外冗兵之當祛。畿輔兩營之當竝。詢問之命。至及於賤臣。臣識見淺短。誠不敢忘論。而第伏念兩營之設置。差有先後。南漢改築之後。摠廳軍卒。割屬守廳。當初設置。不過畿輔之左右兵使。無事則留在京師。有事則各歸信地。召聚管轄之兵。捍禦南北之寇。而校卒不多。接濟甚易矣。及參五軍之列。始效三營之制。標下漸廣。費太繁。冗兵冗費之患。此其尤也。今若合兩營爲一營。則實爲汰冗費之良謨。而若以兩營之設置言之。則守摠專爲南漢而設。北漢築城之後。摠廳今爲句管。對爲都城之藩蔽。南北之保障。而左右捍禦。表裏金湯。則其相爲輔車也如此。南漢形便。臣曾未見。今何敢與論。而旣是國家已驗之地。則實爲十分可恃之城也。至於北漢。則外雖峻驗。內實狹窄。且其柴水不敷。決非衆兵久住之所。常時甲乙之論。良由此也。然而語其地勢。則都城之北山也。察其設施。則關輔之重城也。其爲都城之要害也切矣。都城爲重。則北漢決不可忽。而鍊戎臺。處於都城北漢之間。形勢聯絡。爲都城之要害者。尤有甚於北漢。而旣設之營。決不可廢矣。兩營合設之後。無論某營。使之仍居此營。護衛都城之背。而若當緩急之時。則節制右畿之兵。控扼臨津以南。戰守俱當有裕矣。南漢則廣州府尹。兼管兵馬之任。平時受節制於京營。臨急各自防禦。則南有水原防營。東有廣州山城。西有坡州防營。北有楊州後營。神京控禦之固。南北屛衛之壯。莫過於是矣。臣是武臣。軍制形便。妄此附陳。不勝惶恐之至。伏惟上裁云。行戶曹判書臣具允鈺以爲。臣伏見所下傳敎。以汰冗兵減冗食。爲壯軍制補經用之本末。以守摠兩營合設之便宜。十行諄諄。凡在瞻聆。孰不欽仰。大抵冗兵冗食。卽耗財之尾閭。而養兵。卽冗食之根本也。先儒之論。前輩之議。皆以爲養兵而少則不足爲用。多則民先病而國隨而潰者。卽以此也。況我國。天下之貧國也。一年收租。以中豐許之。不過爲十萬餘石。而訓局軍料支放。殆過五萬餘石。則經用之歸於養兵者。已居其半。此外七百禁旅。四營將官之受料者。又過六千餘石。以此之故。米儲每患不足。東攢西那。苟艱忒甚。若値歉歲。則正租益縮。措手無地。言念及此。寧不寒心。蓋訓局之當初創設也。軍額不過爲數千名。而數百年之間。漸益增額。今至於五千名之多。其疲軟老殘之苟充編額。徒費廩料者。未知其爲幾人。實有乖於古人所謂務情不務多之義也。前輩之深憂遠慮。必欲減額者。誠是不可廢之論也。臣之愚意。就五千兵額。另加簡抄。依故相臣李端夏閔鼎重之議。恒留三千兵於輦下。而一時淘汰。不無搔擾之慮。有闕勿補。漸次減數。則汰冗兵減冗食之道。莫大於此。至於守摠兩營。本是冗剩無用之制。初頭之設置五營。雖傲五衛之制。有其名而無其實。徒爲病民害國之端。合而爲一。不如竝罷之爲得。旣罷之後。南北漢。各置大鎭。使禁御兩營。分部兼管。平時則與訓局。互爲三軍而衛護王城。有警則節制南北漢而捍禦國都。如是則可除置營之弊。而庶有得力之效。若其革罷之軍卒。自當有歸屬之地。而如屯田稅入。軍保收米。竝屬之別營。以補訓局之接濟。亦合便宜。而區區愚見。何敢自信而强請更張乎。惟願博詢而處之云。行工曹判書臣洪樂性以爲。臣待罪守禦廳之任。于今周年矣。竊觀本營凡百。疎虞特甚。實無望保障於緩急之際。而臣才識淺短。未獲矯救之策。未嘗不耿耿憂歎矣。及伏讀俯詢之敎。將合守摠兩營爲一營。俾專統畿輔左右兵馬。苟如是。則冗兵可汰而軍容自壯。冗食可省而財用自裕。儘乎大聖人所作爲。出尋常萬萬。如臣鹵莽。更何敢贊一辭哉。第伏念事必謀始之審。然後可以久遠而無弊。人必擇材而任。然後可以委毗而責效。伏願命廟堂諸臣。爛熳商確於設施之初。務盡經遠之圖。妙簡其人於受任之始。俾副保障之托焉。伏唯上裁云。行吏曹判書臣李重祜以爲。今此守摠兩營合設當否收議之命。寔出於我聖上汰冗兵財用之盛意。此誠經國之良謨。當今之急務也。財用之詘於養兵。從古通患。而我朝爲甚。今若取其冗者而汰之。則捨此兩廳而奚先哉。一存一罷。雖不若兩罷而盡汰。其視仍置兩營冗費多端。則利害得失。亦較然明甚。第其軍制存罷之際。節目設施之方。臣未詳料量於平日。今不敢指陳仰對。惟願十分講究。務歸至當焉云。行兵曹判書臣李徽之以爲。伏奉綸音。以守摠兩營合設事。謀及卿士。俾究便宜。臣本章句腐儒。豈敢輕議軍旅之事。而職忝本兵之長。不得默默傍觀。强其所不知。僭妄甚矣。蓋守摠兩營。兵在鄕將在京。紀律不習於觀聽。戰守難責於緩急。然而欲倣京營之制樣。以存大將之威儀。則有將校焉。有京標焉。曾未參衛於蹕路。徒爲觀美於戟門。其爲冗兵冗食。無過於此。此殿下所以欲其汰冗。有此合設之謨也。臣於是。亦有所蠡測之見。竊恐有有名而無實。何者。旣已合兩爲一。則前之不能備儀者。不可不一一添輔。與三營同其規模。旗鼓可以增數也。京標可以添額也。然則不過除一邊之冗兵。增一邊之冗兵。奪一邊之冗食。與一邊之冗食。在此在彼。均爲冗兵冗食則一也。此臣所謂有名而無實者也。竊究其弊源。此皆由於作爲京軍門。而徒擁虛名之故也。守禦廳。本爲保障而設。則自是南漢之主將。何爲而離其城而處於家乎。依江都鎭撫營之例。出鎭於南漢。則士卒知有將。將亦節制有素。軍威頓變於遙領。耗費可省於虛張。在昔先王朝出鎭之謨。誠爲得當。而旋卽還入。臣嘗惜之。如欲變通。則前制可復也。摠戎使。本是京畿兵使。則處於城中。列爲五營。全無義意。且京城欲守。則北漢不可不顧。雖無事之時。設置之重地。不宜空棄。臣謂經理廳。移屬北漢管城將。稍尊名位。處於洗劍亭。俾之治城堞修器械守倉庫。以備不虞。而摠使革罷。則畿輔不可無兵使。摠廳元軍分半。屬之於水原府。陞爲兵使。監營戎制。不能成樣。其一半付之監司。而爲猗角之勢。其餘守摠諸般雜色及京軍遊食者。一併除罷。則亦足使畿民。少紓納米之困。於南北各得信地。於內外自有統領。而以臣鹵莽。軍國大計。不敢質言。惟在上裁焉云。統制使臣張志恒以爲。今以守摠合營事。收議之命。至及於愚昧賤臣。臣誠惶恐感激。罔知攸對。第伏念當初南漢之設施。摠戎廳之所句管。而丙丁後。分京畿左右道。設置守禦使。專管南漢。意者當時摠戎廳。有壯抄軍上番宿衛之事。不可兼管內外而然。今則旣無壯抄上番之例。摠戎使實無緊關事務。合作一營。兼管左右道軍兵。似無所妨。然若旣兼管一道。則勢難專守南漢。而廣州府尹。例兼守城將。專畀守備之責。文武交差。則似無耕織之偏。北漢城。雖曰不緊。旣築之後。亦不當抛棄。加劃守城校卒。團束定制。屬於管城將。以爲臨急防守之地。而竝令管轄於該營。以受節制。該營大將。隨時度勢。扈駕防守。惟命是從。恐合事宜。伏惟上裁云。刑曹判書臣鄭光漢以爲。今此俯詢之擧。有以見正軍制去冗食之聖意。此誠謀國之要道。臣實欽歎。守摠兩營。旣無目下見存之兵。則是有軍門之名。而無軍門之實。合爲一營。不害爲便宜之道。而但以一人而兼領南北漢。則其可得管轄之要。而亦能無礙掣之端乎。若或如頃年南漢留守之乍出而旋入。則初不如不變通之爲愈。惟當深究熟慮。措置得宜。毋致後悔。而至於武將一窠之減與不減。有不足顧也。然臣旣乏識慮之經遠。又昧兩營之事勢。則今何敢强其不知。有所臆對乎。伏惟上裁云。右參贊臣金鍾秀以爲。今此守禦摠戎合爲一營之議。臣未曾有平素講究于中者。今何敢取辦目前。仰塞明命哉。第以賤見論之。自夫五衛罷而三軍門設也。古制隱而經用詘。摠戎守禦兩廳。又是後出而尤冗者也。將卒異處。耗費徒廣。槪莫如歸兵於本道。省費於有司之爲兩得其便。存罷分合之間。賤見所及。大略至此而已。至若節目措置之詳。臣不敢以心所未瑩而質言也。惟在聖上深思而審處之而已。抑臣於此。有區區之愚。謹當爲明主誦焉。大凡天下事有二途。仍舊與更張是已。當更張而仍舊則蠱。當仍舊而更張則傎。二者之爲失也均。而與其傎也寧蠱。且病於仍舊者。一朝更張。其病卽已。唯病於更張者則不然。旣更張之後。雖覺其爲病而仍改。兩妨無一之可。故古之人。重其事而不敢遽也。雖灼見更張之有百利而無一害。猶必行之以漸而少嘗之。爲政之體。大抵皆然。非獨此事爲然也。臣竊願聖上之終始留意焉云。行副司直臣鄭好仁以爲。今此守摠兩營合設便否。實係軍國重務。以臣謏見。豈敢臆論。而第軍制。貴合惡分。兵食務實而去冗。乃以畿輔一面之軍。分設兩營。以軍制則分。以兵食則冗。此識者之所已悉論。而聖鑑之所俯燭無餘者也。臣何敢贅陳。伏惟上裁云。判尹臣金華鎭以爲。當初兩廳之設。雖出五營之制。設置之疎虞。實效難責。兵食之冗濫。糜費多端。而伏讀聖敎。盡燭其因循之弊。兩營合設。果得其弛張之要。臣方贊歎。何敢容議。若其變通之道。合屬南漢。益重保障之勢。仍置管城將於北漢。俾受其節制。則兵制有精鍊之效。軍需無耗匱之嘆。而軍國大計。以臣膚淺之見。何以質言。惟在博詢而處之。伏惟上裁云。開城留守臣兪彦鎬以爲。今以守摠兩營之合設當否。歷詢卿士。至及無似之賤臣。惶愧靡容。而臣於平日。未嘗講究其制置得失。徒感擇蕘之盛意。掇拾他人之餘論。强所不知。應文塞責。實非區區之所敢出。不得隨重獻議。尤不勝隕越之至云。大司憲臣金魯鎭以爲。今以守摠兩營合設便否。有此博詢之命。而今之議者。或曰無卒之將無用等也。毋寧兩罷之。或曰一存而一罷。冗兵可去也。冗食可減也。臣無素講之策。雖未知何說爲得。今有汰冗之名。若無汰冗之實。則烏在其變通之效乎。臣意則勿論兩罷與合一。必得其兵不爲冗。食不爲冗之實政。然後可斷而行之。唯在博採群議而財處焉。第念古人。以兵謂國之蠹。兵者國之衛也。何云蠹哉。誠以置兵之法與古異。是以謂之蠹。我國兵制之爲蠹。何獨守摠兩營而已。雖於三軍門。其所汰冗兵去冗食。如今守摠之爲。則兵力不患不强。軍食不患不敷。竝乞留神焉。伏惟上栽云。禮曹參判臣徐浩修以爲。聖諭曰汰冗兵減冗食。此實聖王經遠之謨矣。兵貴精不貴多。則冗兵之所以不可不汰也。古人以天下之大。養兵十萬。猶以爲難。則冗食之所以不可不減也。聖諭曰弊似家兵。患生多門。此實聖王時措之宜矣。守摠兩營之肇置。殆同國初之牌記大將。則家兵之弊所由似也。因循至今。與三營竝列。兵不鍊而餉日增。則多門之患所由生也。至於倣漢之左右京輔。以京營統畿軍。尤爲今日矯救之策。夫以摠戎管轄。合之守禦使。統畿輔之陸軍而保釐南漢。以三道統禦。屬之江華府。統三道之水軍而保釐沁都。則隱然爲京都之左右長城。緩急可以得力。制置之便。莫尙於此。臣於是。唯當贊成之不暇。豈敢有異議哉。行都承旨臣洪國榮以爲。伏以謀事之始。當如百鍊。今此兩營收議。或曰竝罷。或曰一存一否。或曰出鎭南漢。又或曰出鎭鍊戎。此皆有所據而發也。以臣愚見。則實難取捨於彼此。而但存革之時。宜加審愼。變通之政。尤涉重大。其外許多吏校之歸屬。雖似小事。亦係休苦。惟願博詢而處之焉云。行副司直臣鄭民始以爲。守摠兩營。名列諸營。而旣無更番之卒。開設軍府。而但有冗食之費。徒見其擁虛號而無實用。論以兵必貴合。官必去冗之義。殊甚無謂。兩罷而倂去之。兵是束伍。屬之於本道。財亦不貲。歸之於有司。則係是淸戎政節經費之一端。惟在博詢而處之云。行副司直臣李衍祥以爲。畿內不置兵使。則守摠兩營之分轄左右。翊衛京城者。可見古人設施之意。而事久生弊。今至於不得不變通。則唯當爛熳商確。從長制置而已。以臣空疎之見。不敢劃仰陳。伏願博詢而處之云。行副司直臣李普行以爲。守禦摠戎兩廳合爲一營之便否得失。臣於平日。雖未有深究熟講。明知灼見。然汰冗兵去冗食。乃修戎政省經費之第一要道。則聖明之卓然遠觀。不爲因循。必欲矯救而釐正者。明睿所照。出尋常萬萬。臣於是。實不勝欽歎之不已。第伏念守摠兩營之原初設施。旣出一時之計度。終非不易之良規。則從前議論之多端。而迄玆沿革之無常者。豈其無所以也哉。若言其內外制置之乖方。則彼與此旣均也。若言其冗兵冗食之爲弊。則彼與此又一也。語其利害。旣無差等。較以輕重。亦復相同。則設令一存而一革。終歸於五十百步之間。而亦未見其實有失大損益之可言。況於合而一之乎。大抵古之爲兵。所以衛國而保民。今之爲兵。反以蠹國而病民。縱不能擧一國之戎政。一通大更張大變通。然若欲姑就其尤甚者而先爲釐正。惟此兩廳。在所俱革。而不應合以爲一也亦明矣。若使合而爲一。則是名雖一存而一革。實則兩仍而竝置。依舊無改也。特其所去者。當不過若干軍校。所省者亦只是零瑣錢穀耳。顧何足爲汰冗兵去冗食。修戎政省經費之道乎。臣愚淺見。竊以爲不更張不變通則已。如欲更張而變通。莫若兩罷而俱。雖然兩廳累萬兵卒衆。累萬錢穀之數。旣罷之後。苟不十分審量。從長區劃。則方來之弊。日後之慮。亦將有不可勝言者。此則有非如臣愚昧所能指陳而質言。惟願聖上。更加斟量。博詢而處之。伏惟上裁云。行副司直臣李漢膺以爲。聖謨密勿。連降絲綸。先諮移統禦之策。繼詢合守摠之宜。臣方待罪戎垣之任。獲覩詰戎之政。次第修擧。欽仰之忱。視他倍切矣。節制之規。最忌多門。爲治之要。莫先省費。今使兩營。合以爲一。則戎權專而無多門之譏。冗兵減而有省費之效。且念綢繆之政。必貴水陸之咸擧。更變之道。亦宜內外之畢張。顧今守摠合一之議。乃在統禦移設之時。是誠水陸咸擧。內外畢張。一時通變。尤合機宜。臣本譾劣。素蔑才識。今於聖詢之下。固無別見。惟聖明。博採群議。裁擇處之焉云。行訓鍊院都正李國賢以爲。伏以守摠兩營合設便否。聖敎下詢。極其諄複。臣以無似。待罪摠戎之任。尤切欽誦。仍伏念古語曰。兵不患寡患不精。我國三軍之制。可謂稽古有倣。而更設守摠。列爲五營。當初設施。雖出於壯軍制之意。而兵不慣於操練。難以應變。財不足於經用。徒爲害民。若依聖敎。合爲一營。則其在務精汰冗之道。實合事宜。伏惟上裁云。兵曹參判臣尹坊以爲。今以守摠兩軍門合營便否。誕降絲綸。至有收議之命。汰冗兵省冗食。實爲當今之急務。聖謨密勿。允合時措之宜。臣不勝欽仰之至。而戎政。有國之大事也。念彼兩營之設置。殆近數百年之久。則今此存罷。實係朝家之大更張。軍制之大變通。苟非審於時務。素有講究者。有不容輕議。而況兩軍門事情。臣旣未能詳悉。以臣迂愚謏淺之見。何敢强其不知。妄有論說也哉。惟願博採而善處焉云。工曹參判人金用謙以爲。昨日伏承綸音下者。縷縷千百言。其所以軫念京外冗兵之當祛。畿輔諸營之當倂。思欲大加變通。詢議之命。至及於愚陋賤臣。誠不勝欽仰隕越之至。竊伏見聖敎辭意。神謨睿略。允合機宜。有非在下者所敢容議。惟在聖明。折衷裁酌。斷而行之而已。仍竊伏念守摠兩營。名稱雖異。而實是畿輔節度之任。則設置營衙於京中。遙領外兵者。事涉不緊。而脫有緩急。則將何似臨機節制耶。年前出鎭未久。旋卽還罷者。臣常謂之慨然矣。今若於合營之後。出置主將於畿內一大州府關防之地。使之兼管兵民之政。則恐合事宜。竝乞澄省而財處焉。千萬幸甚。伏惟上裁云。吏曹參議臣李義翊以爲。守摠兩營分合便否之宜。今以有虛名無實用。參之於兵家貴精不貴多之義。揆之於王政汰冗兵省冗費之規。則今此合一之下詢。實是大聖人時措通變之宜。而第伏念兩營創設之始。無或出於左右分守。南北控禦之要。則在初陰雨之策。豈無經遠之慮。而只緣出入京外。因革無常。居然爲今日之末弊。論以事理。果屬當變之會。而今若合以爲一。內以欲壯戎垣。轉增其未備之許多名色。則恐無汰省之效。外以未專保障。或妨其緩急之各效捍衛。則難爲釐改之實。臣嘗聞通變之難。難於設施。此惟在於施措之善否如何耳。然臣於制勝之策。無所宿講。隨時之義。理難臆說。伏惟深留聖思。廣裒群言。務歸制變之得當焉云。大司成臣柳戇以爲。臣儒生也。未聞於軍旅之事。固不敢强所不知。仰對聖問。而汰冗兵倂州縣。從古有國之急務。況今聖繼出常。謀及卿士。合守摠兩營爲一。卽汰冗之大權輿也。國初用兵之時。猶不過五衛。今五衛之不廢。而別設六大營。養萬兵於都下。民安得不窮且困也。臣愚以爲。兩營皆鄕兵。而將在於京。名存而實虛。與其一罷而一存。不若兩已之。分漢水南北爲四防禦營。屬其軍。便其鍊習。易其徵發。使畿伯節制之。如各道鎭管之統于兵使。當敵而各戰其地。遇警而合覲王畿。則旣減養兵之費。且無創設之勞。而四鎭星列。益壯畿輔之勢矣。且臣聞力分於將多。民疲於官衆。苟能汰冗之法。自內而及外。由簡而御煩。則裕國用而蘇民力。恐無加於此道也。伏惟上裁云。戶曹參議臣朴師訥以爲。伏以臣忽伏承守摠合設便否下詢之命。此實欲使戎寄。專其號令。財用省其冗費。斟酌通變之聖意。臣固欽仰。而第念軍國重事。苟非博識時務。措劃有素者。則何敢與議於是。況臣謏淺之見。無所宿講。尤豈容妄喙於其間。强所不知。以干僭越之誅乎。玆於聖問之下。無以對揚。臣無任惶恐之至云。禮曹參議臣李秉模以爲。臣聞天下之勢。分則離而弱。合則專而强。此的然之理也。是故從古論時務者。未始不以汰冗官減冗費爲先。而況冗兵之害。甚於冗官。冗費之源。在於冗兵者乎。然則今此守摠兩營分合當否。庶可一言而決。然非合之難。合而善措置之爲難。今若汰得如干之兵。而減得如干之費。而合作一大營。與訓禁御三營相等。則其所汰減者。似未必大紓民力。厚補經用。而若其營門事面。則與前尤別。勢不得不加設標下之兵。添給廩料之費。今年加一兵。明年添一費。幾何不盡復已汰之兵與已減之費哉。臣故曰。非合之難。合而善措置之爲難。然臣本昧事。不敢質言其如何措置之爲善。則所陳亦空言而已。尙何補哉。無已則恐莫如兩罷。而歸重南漢。別作調度。略如江都統諸鎭之議。則庶有得乎水陸相猗。緩急互須之義。而亦無悖於汰兵減費之本旨歟。至如北漢區處。則或委管城將。或屬軍門。惟在設施之如何耳。顧今聖斷赫然。群策畢擧。伏惟深量而裁處焉云。兵曹參知臣李世奭以爲。伏以臣忽伏承守摠合設便否。下詢之命。十行絲綸。辭敎縷縷。此實出於汰冗兵省冗食之道。且古來名碩之論。又如是明的。則實合時措之宜。亦係矯弊之本。伏奉聖敎。臣不勝欽仰之至。而第軍國大事。如臣愚昧。何敢容議。伏惟上裁云。刑曹參議臣李晉圭以爲。臣本才謏識蔑。特一憒憒之書生耳。未嘗學軍旅之事。至於兵制存革。尤所茫昧。玆伏承守摠二營合設當否收議以聞之命。殆同借聽於聾。問途於瞽。則顧何敢强其所不知。率爾仰對乎。第伏讀所下綸音。十行諄複。八字打開。援古證今。旣得制置之合宜。汰冗省費。可補經用之不足。則其所以規劃於利害便否之間。固已洞然無餘蘊矣。而猶不斷自宸衷。詢及於大臣廟堂六曹三司之臣。必欲博採群議者。實符於堯之稽衆。舜之好問。甚盛擧也。臣於此。方且欽仰之不暇。豈復有別般意見。出於聖敎之外者哉。若其更張之際。裁損參酌。務得其當。亦有有司之臣。自當奉而行之。臣則祗是唯唯二字之外。更何仰達。伏惟上裁云。工曹參議臣李壽鳳以爲。臣本迂愚寡識。於軍國重事。何敢與議。而第奉讀傳敎下者。反覆細究。則守摠合營事。得兩益而省兩弊。號令統一而節制益嚴。得一益也。摠于一營。則前日之多門浮濫。自底減汰。得二益也。畿輔百里之內。永無各操兵柄。各異其制之弊。省一弊也。冗兵稍減。則冗食自除。省二弊也。得兩益省兩弊之間。自爲安民之一大政。何避變古之嫌而不行務實之政乎。伏惟上裁云。校理臣嚴思晩以爲。守摠兩營之合設便否。臣無平昔之講劘者。顧何敢妄有論說。而第伏念減冗兵省冗費。實爲治之大要。今玆兩營。合而爲一。得以減冗省費。利歸於民。則可也。如或不然。合設一營之後。區劃失宜。弊端漸生。則名雖減冗兵省冗費。而恐無今日變通之實效。顧何益之有哉。非罷之之爲難。罷而得其措置之爲難。凡設施之道。惟在慮始而圖終。伏願博詢而審處焉云。修撰臣洪明浩以爲。守摠兩營之設。初旣一時之創出。有非不易之定規。則因時沿革。隨弊通變。乃是經遠之美謨。綢繆之良策。而今此俯詢之擧。又出於周諮之盛意。臣不勝欽仰之至。第伏念軍制之變通。有國之大事也。當此更張之初。得其措置之宜。則冗費自除。而兵食可俗矣。今若罷一營而合一營。則依舊一大軍門。而規謨益大。經用且繁。無異於兩營俱存之時。而如干校卒之汰。如干錢穀之減。不過爲五十百步之間。如此則有更張之名。無更張之實。而反不如仍舊之爲愈也。惟願廣詢博訪。思所以措置之得宜也云。司諫臣洪彦喆以爲。今以守禦摠戎兩營合設便否。至有收議之命。此實出於我聖上去冗費詰戎政之盛意。臣不勝欽仰之至。汰冗兵省冗食者。卽古昔明王治國之要。而矧今兵疲財匱之日。尤是第一急務。則臣於此。顧何敢更容贅議。而第此兩營之各設。已至數百年于玆。今此變通。卽係軍制之大更張也。以臣疎迂之見。膚淺之識。利害當否。旣未有素所詳量講究者。則尤何敢强其所不知。妄有論列哉。惟願博採而善處焉云。持平臣金翊休以爲。今以守摠兩軍門合營便否。至有此收議之命。詰戎政裕財用之聖意。臣不勝欽仰之至。如臣愚迷。素未諳軍旅之事。宜不敢妄論當否。而第伏念五衛之制廢。而訓禁御諸營出。所以備輦下三軍也。惟彼守摠兩營。分管京畿左右道兵馬。而該營。處在都下。便同無軍之將。於是乎設置標下軍卒。居閑無事。只備使令。脫有緩急。無甚關係。冗兵旣多。冗食亦夥。此所以謀及卿士。思得便宜之策者也。今夫守禦使。專管左道兵。習操於廣州。摠戎使。專管右道兵。習操於水原。若以守令兼防禦之例。守禦之兵。屬之廣州而府尹將之。摠戎之兵。屬之於水原而府使將之。分爲左右別將。至若京畿方伯。旣兼兵馬節度。矧其營門。密通京城。使之統領守摠兩營所管左右道之軍。則約束出一。如臂使指。儼然作畿輔之一大軍門。不煩合二爲一之擧。可除冗兵冗食之弊。恐不害爲詰。戎裕財之一道。惟在朝家之博採群議。從長通變而已云。持平臣徐有鍊以爲。今此守摠兩軍門合營之議。寔出我聖上經遠之謨。臣竊欽仰之至。因時制宜。自是通變之要。汰冗者費。最爲急先之務。則如臣庸陋。何敢贅以他說。惟更加量度焉云。正言臣李洪載以爲。今以守摠兩軍門合營便否。至有收議之命。我聖上汰冗省費之意。臣竊欽仰之至。念此兩營之一存一罷者。雖係古制之更張。而實爲時措之切要。則兵約而底精。財俗而足用。豈非今日戎政之最先務哉。第臣疎迂之識。不敢贅以他見。惟願更加審處焉云矣。敢啓。答曰。知道。予聞天下事。更張姑息。均有弊焉。更張視姑息。爲弊愈甚。姑息之弊。歸於潛銷暗鑠。必底委靡。此則難知而害遲也。更張之弊。歸於噂𠴲紛紜。竟致騷擾。此則易見而害急也。是以古先哲王。審於損益之際。求其因革之宜。是豈無意於有爲而然也。向也以守摠合營當否。有獻議之命。吁是敎也。非是不念更張之弊。亦非過矯姑息之弊也。月前朝參日。爰降四目之敎。詰戎裕財之目。居其二焉。言而不踐。奚異不言。況玆一初之會。當懋訪落之道。意謂凡我臣隣。思欲勵精贊襄。以副予求治之志。故欲矯二者之弊。無出玆事之爲易改而不難行也。然又思之。因循之成俗。厥惟久矣。顧今新服之初。朝廷之治效。未臻風動之體。則更張之事。輕易論說。或涉太速之嫌。已料其不可更張矣。及見諸議。或曰當存一營。或曰竝革兩營。或曰合營而出鎭。或曰兩營而出鎭。或曰當屬京局。或曰當屬畿伯。或曰竝存而汰冗。或曰一革而增置。意各不一。言無明的。眞所謂道傍之舍。難乎其成也。大抵謀雖貴廣。斷則在上。而亦有不然者。若其不思百鍊之策。未獲萬全之計。而但以一人之意。任臆而斷曰玆事可行云爾。則事似能斷。而諸凡節目之詳。措置之具。豈皆十分無差乎。與其然矣。曷若且寘之爲愈歟。且念謀始之道。亦宜熟量而爛商也。守摠營收議事。更待前頭處分。可也。命退。諸臣以次退出。